b'\n_START_ARTICLE_\nLok (arhitektura)\n_START_PARAGRAPH_\nLok je v arhitekturi oziroma gradbeni\xc5\xa1tvu uslo\xc4\x8den nosilni gradbeni element z dvema opornima mestoma - stebroma (slopoma), ki premo\xc5\xa1\xc4\x8da razdaljo med njima in hkrati podpira te\xc5\xbeo. Struktura je uporabna, ker pretvori raztezno napetost pri premo\xc5\xa1\xc4\x8danju razdalje v tla\xc4\x8dno. Raz\xc5\xa1irjeni gradbeni materiali, kot so kamen, beton in \xc5\xbeelezova litina dobro prena\xc5\xa1ajo kompresijo, pri stri\xc5\xbenih ali razteznih silah pa so zelo \xc5\xa1ibki._NEWLINE_Prve loke so gradili Mezopotamci pred ve\xc4\x8d kot \xc5\xa1tirimi tiso\xc4\x8dletji, a so jih uporabljali le ob\xc4\x8dasno, ve\xc4\x8dinoma za podzemne strukture. Tehniko so dodelali stari Rimljani, ki so vgrajevali loke v zelo raznolike strukture.\n_START_SECTION_\nOsnovni pojmi\n_START_PARAGRAPH_\nLok je ukrivljen linijski element.\n_START_SECTION_\nStati\xc4\x8dni sistem\n_START_PARAGRAPH_\nRazlog za pogosto pojavljanje lokov pri gradnji je dejstvo, da se lahko vse obremenitve prenesejo v temeljna tla, stene ali stebre na ta na\xc4\x8din, da se v loku pojavljajo le tla\xc4\x8dne napetosti. Ker se v podporah pojavljajo velike horizontalne sile, so zato potrebna dobro nosilna tla ali ustrezne druge re\xc5\xa1itve._NEWLINE_Glede na obliko loka in zunanje vplive lo\xc4\x8dimo: enostavne in sestavljene stati\xc4\x8dne sisteme. Pri sestavljenih stati\xc4\x8dnih sistemih pri prenosu sil poleg loka sodeluje tudi drugi sestavni deli objekta, to pa so gibki loki, loki z zategami, loki z ve\xc5\xa1alkami, re\xc5\xa1etkasti loki in loki z vezmi._NEWLINE_Vpeti lok je najenostavnej\xc5\xa1i stati\xc4\x8dni sistem. Uporablja se za klasi\xc4\x8dne zidane konstrukcije tako v zgradbah kot pri mostovih. Vpete loke gradimo v primeru masivnih lo\xc4\x8dnih objektov z dalj\xc5\xa1im razponom. Vpeti loki imajo praviloma konstanten pre\xc4\x8dni prerez._NEWLINE_Fiksno vpeti lok se najbolj pogosto uporablja pri armiranobetonskih mostovih in predorski gradnji, kjer so razponi majhni. Ker se pojavlja dodatna notranja napetost, ki jo povzro\xc4\x8da toplotno raztezanje in kr\xc4\x8denje velja, da je stati\xc4\x8dno nedolo\xc4\x8den. _NEWLINE_Dvo\xc4\x8dlenski lok se najpogosteje uporablja za premostitev dolgih razpetin. \xc4\x8clenke ima obi\xc4\x8dajno v peti loka. Za razliko od fiksnega, se lok lahko premika, kar omogo\xc4\x8da, da se konstrukcija prosto giblje in kompenzira raztezanje in kr\xc4\x8denje zaradi sprememb v zunanji temperaturi, posedanje in sukanje pete. Pogosto imajo spremenljiv pre\xc4\x8dni prerez, zato jim pravimo tudi srpasti lok. Dvo\xc4\x8dlenski lok je osnovni sistem lo\xc4\x8dnih jeklenih mostov._NEWLINE_Tro\xc4\x8dlenski lok je stati\xc4\x8dno dolo\xc4\x8dena konstrukcijo, \xc4\x8dlenki so ob podporah in v temenu. \xc4\x8clenek na sredini razpona omogo\xc4\x8da lok premakniti v dveh nasprotnih smereh zaradi morebitnega raztezanja in kr\xc4\x8denja. Najpogosteje se uporablja za srednje razpone, kot so velike strehe zgradb. Pogosto so bili v rabi v za\xc4\x8detku prej\xc5\xa1njega stoletja tam, kjer so bile slabe razmere za temeljenje. \xc4\x8clenek v temenu se je izkazal kot neugodna re\xc5\xa1itev in take konstrukcije so opustili.\n_START_SECTION_\nOblike lokov\n_START_PARAGRAPH_\nUmetnostna zgodovina uporablja za lok vrsto tipolo\xc5\xa1kih oznak: polkro\xc5\xbeni, \xc5\xa1ilasti, oslovski hrbet, hrbti\xc4\x8dasti lok, tudorski lok, trilistni ali detelji\xc4\x8dasti lok, podkvasti lok in drugi. Vrste lokov so prikazane kronolo\xc5\xa1ko, v grobem v vrstnem redu, po katerem so bili razviti:_NEWLINE_Katerega uporabiti, je odvisno od slogovnega obdobja in kulturno-umetni\xc5\xa1kega okolja kateremu zgradba pripada.\n_START_SECTION_\nZgodovina\n_START_PARAGRAPH_\nPravi loki, v nasprotju s konzolnimi loki, so bili znani v \xc5\xa1tevilnih civilizacijah v starodavnem Bli\xc5\xbenjem vzhodu, Levantu in Mehiki, vendar je bila njihova uporaba redka in ve\xc4\x8dinoma omejena na podzemne objekte, kot so kanalizacija, kjer se je problem bo\xc4\x8dnega pritiska v veliki meri zmanj\xc5\xa1al.  Redka izjema so obokana mestna vrata v A\xc5\xa1kelonu (sodobni Izrael) iz bronaste dobe, datirana v okoli 1850 pr. n. \xc5\xa1t. Zgodnji primer loka iz klinastih ali pravokotnih kamnov se je pojavil v brvi na gr\xc5\xa1kem Rodosu. Gradnja loka, ki se je za\xc4\x8dela simetri\xc4\x8dno iz obeh strani proti temenu, se je zaklju\xc4\x8dila s sklepnikom s katerim se je lok zaklinil, s tem pa dosegel trdnost in stabilnost._NEWLINE_V letu 2010 je robot odkril dolg, z lokom pokrit prehod pod piramido Quetzalcoatl, ki stoji v starodavnem mestu Teotihuacan, severno od Ciudad de Mexico, iz okoli leta 200. _NEWLINE_Stari Grki so uvedli lok v italijansko okolje na jugu polotoka in na Siciliji, vendar ga v arhitekturi skoraj niso poznali._NEWLINE_Stari Rimljani so prevzeli lok od Etru\xc5\xa1\xc4\x8danov. Bil je rafiniran in so bili prvi graditelji, ki so izkoristili svoje znanje za gradnjo nadzemnih stavb._NEWLINE_Rimljani so bili prvi gradbeniki v Evropi, morda prvi na svetu, ki so v znali ceniti in izkoristiti prednosti loka, oboka in kupole._NEWLINE_V celotnem rimskem imperiju so njihovi in\xc5\xbeenirji postavili lo\xc4\x8dne strukture, kot so mostovi, akvadukti in vrata. Gradili so tudi slavoloke kot voja\xc5\xa1ke spomenike. Obok se je za\xc4\x8del uporabljati za stre\xc5\xa1ne konstrukcije velikih notranjih prostorov, kot so dvorane in templji, funkcija teh pa je bila s kupolami uveljavljena tudi od 1. st. pr. n. \xc5\xa1t. dalje._NEWLINE_Segmentni lok je bil prvi\xc4\x8d zgrajen, ko so Rimljani spoznali, da lok na mostu ni treba da je polkro\xc5\xbeen, kot so na mostu Alcon\xc3\xa9tar ali Ponte San Lorenzo. Rutinsko so ga uporabljali pri gradnji hi\xc5\xa1 v Ostii Antici._NEWLINE_V arhitekturi ima lok pomembno lastnost, ki, uporabljen v nizu, daje zgradbi ritem. To se lepo vidi na rimskih akvaduktih (primer Pont du Gard, blizu Nimesa 1. st. pr. n. \xc5\xa1t.). Loki so iz kamnitih, natan\xc4\x8dno prilegajo\xc4\x8dih klesanih kamnov. Ob\xc4\x8dudujo\xc4\x8da je arhitektura arkad, ki obdajajo peristil Dioklecijanove pala\xc4\x8de iz leta 300 v Splitu. Loki nad stebri so polkro\xc5\xbeni, zgrajeni iz natan\xc4\x8dno klesanih kamnov, polo\xc5\xbeenih na suhi stik._NEWLINE_Prvi primer zgodnje gotskega oboka v Evropi, je bil postavljen na Siciliji v gr\xc5\xa1ki utrdbi Gela. Polkro\xc5\xbenemu loku je v Evropi sledil \xc5\xa1iljast gotski obok ali ostro koni\xc4\x8dast dvodimenzionalni ali tridimenzionalni zaklju\xc4\x8dek, ki je bolje prena\xc5\xa1al sile tlaka in bil zato mo\xc4\x8dnej\xc5\xa1i. Polkro\xc5\xbeni lok se lahko splo\xc5\xa1\xc4\x8di in dobi elipti\xc4\x8dno obliko kot v Ponte Santa Trinita. Oba, paraboli\xc4\x8dni in veri\xc5\xbeni lok, sta znana, da sta teoreti\xc4\x8dno najmo\xc4\x8dnej\xc5\xa1i obliki. Paraboli\xc4\x8dni lok je pri gradnji uvedel \xc5\xa1panski arhitekt Antoni Gaudi, ki je ob\xc4\x8dudoval strukturni sistem gotskega sloga, za opornike pa uporabljal izraz arhitekturne bergle. Veri\xc5\xbeni in paraboli\xc4\x8dni oboki nosijo vso horizontalno silo do temeljev, zato ne potrebujejo dodatnih elementov. Prvi primeri \xc5\xa1iljastega oboka v evropski arhitekturi so se pojavili na Siciliji in segajo v arabsko-normansko obdobje._NEWLINE_Podkvasti lok temelji na polkro\xc5\xbenem loku, a so njegovi spodnji konci v krogu podalj\xc5\xa1ani, dokler se ne za\xc4\x8dnejo ponovno pribli\xc5\xbeevati. Prvi znan zgrajen podkvasti lok je iz Aksuma (dana\xc5\xa1nja Etiopije in Eritreja) iz okoli 3. - 4. stoletja, pribli\xc5\xbeno ob istem \xc4\x8dasu kot prvi sodobni primeri v rimski Siriji._NEWLINE_V renesansi je lo\xc4\x8dna konstrukcija posnemala anti\xc4\x8dno obliko, vendar, ker so poznali naprednej\xc5\xa1e tehnike, so lo\xc4\x8dne konstrukcije naprednej\xc5\xa1e, bolj elegantne in lahkotne._NEWLINE_V baroku sta opazni dve zna\xc4\x8dilnosti: odstopanje od polkro\xc5\xbene oblike v smer elipti\xc4\x8dnih ter pogosto prostorsko zasnovo osnovano na razgibanem ostenju. Dramati\xc4\x8dne u\xc4\x8dinke ka\xc5\xbee lok v podru\xc5\xbeni\xc4\x8dni cerkvi Sv. Trojice v Gradcu pri Pivki.\n_START_SECTION_\nDrugi primeri\n_START_PARAGRAPH_\nSlepi lok je lok zapolnjen s trdno konstrukcijo, tako da ne more delovati kot okno, vrata ali prehod._NEWLINE_Naravne skalne formacije se lahko imenuje tudi loki. Ti naravni loki so nastali zaradi erozije vode in vetra razli\xc4\x8dno trdnih kamnin._NEWLINE_Posebna oblika loka je slavolok, obi\xc4\x8dajno zgrajen v \xc4\x8dast zmage v vojni. Znan primer je Arc de Triomphe v Parizu v Franciji.'